钦定古今图书集成/明伦汇编/氏族典/第558卷 > 司马越
## 钦定古今图书集成/明伦汇编/氏族典/第558卷 > 司马越

按《晋书东海孝献王越传》：“越字元超，高密王泰之次
子也。少有令名，谦虚持布衣之操，为中外所宗。初以世子为骑都尉，侍讲东宫，加侍中。讨杨骏有功，封五
千户侯，加奉车都尉，给温信五千人。别封东海王，迁
司空，领中书监。成都王颖攻长沙王乂，乂固守洛阳，
越启惠帝免乂官。事定，加守尚书令。太安初，帝北征”
邺，以越为大都督。六军败，越奔下邳，还东海。帝西幸，
以越为太傅，越发兵以备颖。以司空领徐州都督，三
弟并据，方任征伐，辄选刺史守相，朝士多赴越。而河
间王颙挟天子，发诏罢越，越倡义迎驾。惠帝反洛阳，
诏越以太傅录尚书怀。帝亲万机，留心庶事，越不悦，
求出镇许昌。永嘉初，讨汲桑，破之，诏越为丞相，领兖
州牧，迁于鄄城。越恐清河王覃终为储副，矫诏害之。
迁于荥阳。还洛阳，以太学为府，疑朝臣贰己，乃诬帝
舅王延等为乱，收杀之。越与苟晞构怨而多有猜嫌，
乃请讨石勒，且镇集兖、豫，以援京师。留妃裴氏世子
镇军将军毗及龙骧将军李恽并何伦等守卫京都。
表以行台随军，东屯于项，王公卿士随从者甚众。乃
羽檄四方，所征皆不至。而苟晞又表讨越，“越专擅威
权，朝贤名将，充于己府，不臣之迹，四海所知，而公私
罄乏，上下崩离，祸结衅深”，遂忧惧成疾。永嘉五年，薨
于项。秘不发丧。以襄阳王范为大将军，统其众还葬
东海。石勒追及于苦县甯平城，军溃，勒命焚越柩，王
公士庶死者十馀万，王弥弟璋焚其馀众并食之。天
下归罪于越，帝发诏贬越为县。王何伦、李恽奉妃裴
氏及毗出自京邑，又为勒所败，毗及宗室三十六王
俱没于贼，李恽奔广宗，何伦走下邳，裴妃为人所略，
卖于吴氏。太兴中，得渡江招魂葬越。